KIRJALLINEN KYSYMYS E-0614/02 esittäjä(t): Rosa Miguélez Ramos (PSE) komissiolle. Kalastusalan työntekijöiden koulutus.



Virallinen lehti nro 205 E , 29/08/2002 s. 0172 - 0174



KIRJALLINEN KYSYMYS E-0614/02 esittäjä(t): Rosa Miguélez Ramos (PSE) komissiolle (6. maaliskuuta 2002) Aihe: Kalastusalan työntekijöiden koulutus Komissio antoi 4. huhtikuuta 2001 neuvostolle ja Euroopan parlamentille tiedonannon merenkulkijoiden koulutuksesta ja palvelukseen ottamisesta(1). Tiedonannolla pyritään edistämään perusteellista tutkimusta merenkulkijoiden nykyisestä koulutustilanteesta, ehdotetaan lainsäädännöllisiä sekä muita toimenpiteitä, jotka komissio on jo hyväksynyt, ja toimenpiteitä, joilla parannetaan tilannetta sekä meriliikenteen työmarkkinaosapuolten että merenkulkualan opetuksen ja koulutuksen tarjoajien osalta. Nimestään huolimatta tiedonanto koskee vain merikuljetusalan ammattilaisia ja jättää huomiotta Euroopan koko kalastusalan huolimatta kalastusalalla työskentelevien suuresta lukumäärästä, vaikeista työolosuhteista ja korkeista onnettomuusluvuista. Miksi komissio sulkee kalastusalan ehdotustensa ulkopuolelle? Aikooko komissio tehdä aloitteen, jolla täydennetään jo esitettyä ehdotusta ja jossa on ehdotuksia kalastusalan ammatillisesta koulutuksesta ja palvelukseen ottamisesta? (1) KOM(2001) 188 lopullinen. Franz Fischlerin komission puolesta antama vastaus (16. huhtikuuta 2002) Tiedonanto, johon parlamentin jäsen viittaa, koskee henkilöiden ja tavaroiden merikuljetuksen erityisongelmaa. Ala kärsii vakavasta työvoimapulasta, ja varsinkin päällystöstä on pulaa. Mainitussa tiedonannossa asetetaan kaksi tavoitetta: merenkulun tekeminen nykyistä houkuttelevammaksi alusten turvallisuustasoa ja elinolosuhteita parantamalla sekä varmistamalla maalla ja merellä annettavan merenkulkualan koulutuksen tasokkuus. Tällä tavoin pyritään lisäämään alalle hakeutuvien työntekijöiden määrää. Vaikka osalla tiedonannossa käsitellyistä seikoista voisi olla merkitystä myös kalastajien kannalta, tiedonannolle asetetut tavoitteet rajaavat heidät sen tarkastelukohteen ulkopuolelle. Komissio on tietoinen siitä, että kalastajien koulutukseen liittyvät ongelmat ovat ainakin yhtä suuria, elleivät suurempiakin, kuin merenkulkijoiden koulutukseen liittyvät. Onhan kyseessä vaarallinen ja raskas ammatti, jonka harjoittajien koulutus on usein riittämätön. Komissio katsoo, että erityisesti kalastusalan koulutusta, turvallisuutta ja ympäristönsuojelua koskevat kysymykset vaativat erityistarkastelua. Komissio pyytää parlamentin jäsentä tutustumaan toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annetun neuvoston puitedirektiivin 89/391/ETY(1) ja erityisesti turvallisuutta ja terveyttä koskevista vähimmäisvaatimuksista kalastusaluksilla tehtävässä työssä 23 päivänä marraskuuta 1993 annetun neuvoston direktiivin 93/103/EY(2) säännöksiin, joissa annetaan yksityiskohtaisia sääntöjä työntekijöille tiedottamisesta ja heidän koulutuksestaan. Direktiivin 93/103/EY 9 artiklan 2 kohdan mukaan koulutusta on annettava tulipalon torjunnassa, pelastautumis- ja ensiapuvälineiden käytössä, kalastus- ja vetolaitteiden käytössä sekä erilaisten merkinantotapojen käytössä ja erityisesti käsimerkkien antamisessa. Direktiivin 93/103/EY 10 artiklassa säädetään myös, että henkilöille, jotka saattavat joutua toimimaan aluksen päällikkönä, on annettava syventävää koulutusta: a) sairauksien ja työtapaturmien ehkäisemisestä aluksella sekä toiminnasta onnettomuustilanteissa; b) aluksen vakauteen vaikuttavista seikoista ja vakauden säilyttämisestä kaikkien ennakoitavissa olevien kalastustoimenpiteiden aikana; c) navigoinnista ja radioviestinnästä. Lisäksi terveydelle ja turvallisuudelle asetettavista vähimmäisvaatimuksista aluksilla tapahtuvan sairaanhoidon parantamiseksi 31 päivänä maaliskuuta 1992 annetun neuvoston direktiivin 92/29/ETY(3) 5 artiklassa annetaan yksityiskohtaisia sääntöjä onnettomuustapauksessa tai hengenvaarallisessa tilanteessa toteutettavia lääkinnällisiä avustustoimenpiteitä ja ensiaputoimenpiteitä koskevasta tiedottamisesta ja koulutuksesta. Työntekijöiden saantiongelmat eivät kosketa kalastusta samalla tavoin kuin muuta merenkulkua. Kalastusalalla ei ole varsinaista työvoimapulaa mutta kylläkin ongelmia nuorten houkuttelemisessa alalle. Onkin tärkeää ryhtyä toimenpiteisiin alan julkisuuskuvan parantamiseksi. Vuonna 2001 julkaistiin vihreä kirja yhteisen kalastuspolitiikan tulevaisuudesta(4), josta eri osapuolet, kuten parlamentti, keskustelivat. Komissio viimeistelee parhaillaan näihin keskusteluihin perustuvaa tiedonantoa yhteisen kalastuspolitiikan uudistamisesta. Siinä käsitellään myös koulutukseen ja turvallisuuteen liittyviä kysymyksiä. Tämä tiedonanto ja eräitä vuoden 2002 jälkeiseen uuteen yhteiseen kalastuspolitiikkaan liittyviä säännösehdotuksia annetaan parlamentin käsiteltäväksi ennen kesää 2002. (1) EYVL L 183, 29.6.1989. (2) EYVL L 307, 13.12.1993. (3) EYVL L 113, 30.4.1992. (4) KOM(2001) 135 lopullinen.